מזל טוב למלכת היופי החדשה שלכם, סלע שרלין! סגניתה, נערת ישראל, היא אוליאנה פרידריך.

בתום מסע ארוך, במהלכו נבחרו 12 המועמדות הסופיות מתוך אלפי מתמודדות, הוכתרו הבוקר בטקס מרגש מלכת היופי ונערת ישראל. את התואר "חביבת הקהל" העניקו השנה הגולשים למועמדת מאיה ברששת בת ה-19. לצד סלע ואוליאנה, הגיעו לשלב רביעיית הגמר (שנחשפה ביום שישי) ענבר מוסקוביץ וליאור כהן בנות ה-18.

נושאת הכתר בת ה-22 היא ילידת בוסטון, ארה"ב, וגרה בבית יצחק. בתיכון למדה במגמות ריאליות בכיתת "מופת" וסיימה בהצטיינות. במקביל, התחרתה בטריאתלון בארץ ובחו"ל וזכתה באליפות אירופה לקבוצות גיל 16-19. היא שירתה בצבא כלוחמת ביחידה מסווגת - תפקיד אליו הגיעה לאחר שהחלה את שירותה הצבאי בקורס טיס. כיום סלע עובדת בפרויקטים של "רפאל", המפתחת מערכות לחימה מתקדמות. מחוץ לשעות העבודה היא רוכבת על סוסים ומתחרה בטריאתלון, ואת המרתון האחרון שלה היא סיימה בתוצאה של 4:31 שעות. את ההשראה לשמה המיוחד קיבלו הוריה מבנו של לוחם הקומנדו מאיר הר ציון.

"ההשתתפות בתחרות הזו היא חוויה מכוננת עבורי. אני מודה לכל מי שתמך בי לאורך הדרך, ומתרגשת להתחיל את שנת המלכות שלי", אמרה סלע אחרי רגע ההכרזה המרגש. בהמשך השנה תטוס לייצג אותנו בתחרות "מיס יוניברס", עם עוד 100 מועמדות מרחבי העולם. אנחנו מתחילים להחזיק לה אצבעות כבר מעכשיו.

אוליאנה פרידריך בת ה-22, שהגיעה למקום השני וזכתה בתואר נערת ישראל, גרה בפתח תקווה עם בן זוגה ועובדת כדוגמנית. במקביל לקריירה הפוטוגנית היא קצינה קרבית במילואים, ואוהבת מאוד לטייל בטבע. גם שם לא תתפסו אותה בלי כוס קפה. אוליאנה נולדה בבלרוס, וכשהייתה בת שנתיים עלתה עם הוריה ואחותה לכרמיאל. יש לה אחיין בן 12 שנולד לאחותה הגדולה, ואומץ על ידי אמה כשהיה בן מספר חודשים.

בנוסף, מספרת אוליאנה שהחלה לעבוד מגיל 13 כמלצרית וכדוגמנית כדי לעזור בפרנסת הבית לאחר גירושי הוריה. בילדותה הייתה מבודדת חברתית בגלל משקל יתר. היא בוגרת מגמת פיזיקה וכימיה (5 יח"ל), ומעריצה את שרה עידאן, מלכת היופי האיקונית של עיראק. "הדרך האישית והמקצועית שהיא עברה מעוררת השראה", היא משתפת. זאת הפעם השלישית בה נרשמה לתחרות, והשנה היה לה את האומץ גם להגיע למיונים עצמם.

במהלך החודשים האחרונים עברו 12 המועמדות הסופיות חונכות מהירה במסלול הזוהר הישראלי. הן הצטלמו להפקות אופנה, זכו להשתתף בסדנאות מקצועיות בנושאי טיפוח והעצמה והשתתפו בקמפיינים. ומה מצפה כעת למלכת היופי החדשה? שנה מלכותית עם הרבה התחלות חדשות, צילומים לקמפיינים ורגע השיא - תחרות מיס יוניברס. אנחנו מאחלים לה המון הצלחה.